Diari Oficial de la Generalitat Valenciana


Sumari del DOGV 4392, del 04-12-2002 (2002/13646)

Informació pública de la notificació a Jorge Bayarri Gimeno de la resolució de 3 de setembre de 2002, relativa a l'elaboració i tramitació amb caràcter urgent d'un pla general transitori per al municipi de Quart de Poblet (València).
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4392

Data del DOGV
:   04-12-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/13931


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Informació pública de la notificació a Jorge Bayarri Gimeno de la resolució de 3 de setembre de 2002, relativa a l'elaboració i tramitació amb caràcter urgent d'un pla general transitori per al municipi de Quart de Poblet (València). [2002/S13071]
  
Ja que no s'ha pogut practicar la notificació al Jorge Bayarri Gimeno i d'acord amb el que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació del que disposa el dit article, es publica el text íntegre de la resolució adoptada pel conseller d'Obres Públiques, Urbanisme i Transports, en data 3 de juliol de 2002, en relació amb l'elaboració i la tramitació amb caràcter urgent d'un Pla General Transitori per al municipi de Quart de Poblet (València).
  
Vist l'expedient relatiu a l'elaboració i la tramitació amb caràcter urgent d'un Pla General Transitori per al municipi de Quart de Poblet (València), i de conformitat amb els següents:
  
Antecedents de fet
  
Primer
  
L'Ajuntament de Quart de Poblet, en sessió plenària de 30 de gener de 2001, va sol·licitar del conseller d'Obres Públiques, Urbanisme i Transports, l'elaboració i l'aprovació d'un planejament general transitori per a la situació conjuntural d'urgència creada arran de l'anul·lació per sentència ferma del Pla General d'Ordenació Urbana de 1992. Això, a l'empara del que preveu l'article 36 de la vigent Llei Reguladora de l'Activitat Urbanística, de la Generalitat Valenciana.
  
Amb data 8 de març de 2001, la Comissió Territorial d'Urbanisme emet l'informe favorable a la sol·licitud formulada per l'Ajuntament de Quart de Poblet, que sol·licita del Consell de la Generalitat Valenciana l'acord que l'habilite per a tal fi, i accepta, al mateix temps, l'oferiment de col·laboració de l'Ajuntament de redactar un projecte de planejament general transitori.
  
Segon
  
Amb data 12 d'abril de 2001, té entrada en el registre de la Comissió Territorial d'Urbanisme de València el projecte del Pla General Transitori remés per l'Ajuntament de Quart de Poblet, i aprovat en sessió plenària municipal de l'11 d'abril de 2001.
  
Amb data 24 de maig de 2001, emet l'informe el Servici Territorial d'Urbanisme de València, el qual va ser atés per l'Ajuntament de Quart de Poblet amb la remissió el 21 de juliol de 2001, d'un nou projecte on s'arrepleguen les observacions realitzades en el citat informe tècnic.
  
Tercer
  
El projecte consta de memòria informativa i justificativa, normes urbanístiques, fitxes urbanístiques i plans d'informació i d'ordenació. Així mateix, s'assumix l'estudi d'impacte ambiental del planejament anterior, en els termes manifestats per la Conselleria de Medi Ambient amb data de 17 d'octubre de 2001.
  
Quart
  
El Govern Valencià, en la reunió del dia 10 de juliol de 2001, va habilitar el conseller d'Obres Públiques, Urbanisme i Transports perquè elaborara i tramitara amb caràcter urgent un Pla General Transitori per al municipi de Quart de Poblet.
  
Cinqué
  
Durant la tramitació de l'expedient s'han demanat els informes següents:
  
1. Del Ministeri de Defensa de dates 17 de maig de 2001 i 19 de juny de 2001, en els quals consten una sèrie de condicions.
  
2. De la Direcció General de Règim Econòmic de la Conselleria de Cultura i Educació d'11 de maig de 2001, en què se sol·licita més documentació.
  
3. De la Divisió de Carreteres d'esta Conselleria de 16 de maig de 2001, en sentit favorable.
  
4. De la Demarcació de Carreteres de l'Estat del Ministeri de Foment de 22 de maig de 2001, en sentit favorable amb una sèrie de condicions.
  
5. De Renfe de 22 de maig de 2001 en sentit favorable.
  
6. De la Direcció General Transports d'esta Conselleria de 23 de maig de 2001, en sentit desfavorable fins que s'esmenen una sèrie de deficiències advertides.
  
7. De la Confederació Hidrogràfica del Xúquer de 24 de maig de 2001 amb una sèrie de condicions generals.
  
8. De la Unitat de Patrimoni de la Conselleria de Cultura i Educació de 25 de maig de 2001, en sentit favorable amb una sèrie de condicions.
  
9. De la Diputació Provincial de 25 de maig de 2001, amb una condició específica.
  
10. De FGV de 28 de maig de 2001, sense objeccions.
  
11. De la Direcció General de Ferrocarrils del Ministeri de Foment d'1 de juny de 2001, amb una sèrie de condicions.
  
12. De l'Ajuntament d'Aldaia de 9 de juliol de 2001, amb una condició específica sobre la necessitat de coordinar la zona limítrofa entre estos dos municipis veïns.
  
Sisé
  
La Comissió Territorial d'Urbanisme de València, en sessió del dia 27 de juliol de 2001, va acordar informar favorablement el sotmetiment a informació pública del projecte de Pla General Transitori de Quart de Poblet. Per resolució del director general d'Urbanisme i Ordenació Territorial de data 18 d'octubre de 2001, es va sotmetre el projecte del Pla General Transitori del municipi de Quart de Poblet a informació pública, i se sol·licita al seu torn, informes a les conselleries competents en matèria d'Educació i Sanitat i dictamen als municipis limítrofs de Quart de Poblet i al mateix Ajuntament de Quart de Poblet.
  
Seté
  
La Comissió Territorial d'Urbanisme de València, en sessió del 15 de març de 2002, va acordar aprovar provisionalment el Pla General Transitori del municipi de Quart de Poblet, i va estimar i desestimar les al·legacions presentades, i va introduir en el projecte les observacions realitzades per les distintes administracions sectorials, i va establir la vigència del Pla General Transitori en dos anys comptadors des de l'entrada en vigor del Pla General Transitori. Així mateix, es requerix a l'Ajuntament de Quart de Poblet, la redacció d'un text refós que arreplegue el contingut de les al·legacions estimades, així com les observacions realitzades per les distintes administracions sectorials.
  
Del mencionat acord es va donar audiència per termini de 15 dies als interessats personats en l'expedient, i es van presentar noves al·legacions a este.
  
Huité
  
Amb data 24 de maig de 2002, l'Ajuntament de Quart de Poblet presenta el text refós que arreplega el contingut de les al·legacions estimades, així com les observacions realitzades per les administracions sectorials, el dit text va ser aprovat per l'Ajuntament en sessió plenària del dia 23 de maig de 2002.
  
Nové
  
El Servici Territorial d'Urbanisme de València amb data 1 de juliol de 2002, formula la proposta favorable a l'aprovació definitiva del Pla General Transitori de Quart de Poblet.
  
Fonaments de dret
  
Primer
  
Respecte al procediment, el present projecte de Pla General Transitori per al municipi de Quart de Poblet, s'ha redactat en el marc habilitat per l'Acord del Govern Valencià de 10 de juliol de 2001, pel qual s'autoritza el conseller d'Obres Públiques, Urbanisme i Transports per a l'elaboració i la tramitació amb caràcter urgent, de conformitat amb el que establixen els articles 36 i 43 de la Llei Reguladora de l'Activitat Urbanística, 6/1994 de 15 de novembre (LRAU), en relació amb els articles 144 i 166 del Reglament de Planejament de la Comunitat Valenciana, aprovat per Decret 201/1998, de 15 de desembre, del Govern Valencià (RPCV).
  
En síntesi, el procediment per a la tramitació de plans generals transitoris d'esta índole és el mateix que per a qualsevol pla general, seguint la via legal establida en l'article 38 de la LRAU i en relació amb els articles 158 a 166 del RPCV, amb la singularitat que en haver sigut declarada de forma expressa l'especial urgència en la tramitació, comporta segons la dita legislació urbanística que el període d'informació pública siga només de 20 dies hàbils i que l'emissió dels informes de les administracions públiques exigits i els dictàmens de l'ajuntament afectat i dels municipis limítrofs es reduïx a la meitat (és a dir, a 15 dies naturals) a fi que la falta de l'emissió no interrompa la tramitació i puga prosseguir el procediment establit.
  
A més, la convocatòria de la informació pública d'este tipus excepcional de plans generals transitoris formulats per l'administració de la Generalitat Valenciana, correspon al president de la Comissió Territorial d'Urbanisme segons disposa l'article 158.2 del RPCV, i l'aprovació provisional competix a la Comissió Territorial d'Urbanisme d'acord amb el que determina l'article 160, últim paràgraf de l'esmentat RPCV.
  
Segon
  
La documentació està completa, als efectes del compliment del que preceptua l'article 27 de la Llei Reguladora de l'Activitat Urbanística, si bé és necessari precisar que el contingut de la documentació que integra el Pla General Transitori està en funció del seu objecte fonamental que és donar resposta a una situació conjuntural i d'urgència.
  
Tercer
  
Quant al fons de l'assumpte, l'objecte del projecte és l'elaboració del Pla General Transitori de Quart de Poblet per a una situació conjuntural d'urgència, el contingut de la qual es limita als sectors i determinacions indispensables per a possibilitar un ordenat desenvolupament urbanístic a curt termini i haurà de ser substituït, a la major brevetat possible, per un nou pla d'elaboració municipal, d'acord amb el que establix l'article 36 de la LRAU. La seua formulació, en el cas present, està prou justificada en l'acord adoptat pel Govern Valencià de 10 de juliol de 2001.
  
En concret es pretén, bàsicament, el següent:
  
1. Definir exactament els elements estructurals de l'ordenació.
  
2. En allò que afecta la classificació del sòl es pretén distingir entre sòl urbà i sòl no urbanitzable, sense perjuí d'adequar les situacions puntuals relatives a la classificació que es produïxen en la confluència amb altres termes municipals.
  
3. En allò que afecta els usos es distingix, bàsicament, entre sòl residencial i industrial. Respecte del primer s'advoca per mantindre la normal dinàmica edificatòria, i compatibilitzar la possibilitat d'implantar els equipaments necessaris. Per als segons s'advoca per una política urbanitzadora que el dote dels servicis exigibles, a més de pretendre la creació de dotacions públiques.
  
4. En el sòl no urbanitzable es procedix a definir aquells que són objecte d'una protecció específica.
  
En definitiva, el projecte s'adequa a la legislació urbanística aplicable en esta Comunitat Autònoma ?segons els informes tècnics emesos respecte d'això-. Les determinacions, establides en este, són coherents amb els fins públics perseguits per a dotar el municipi de Quart de Poblet, transitòriament fins a l'aprovació del seu nou Pla General Municipal, d'una mínima ordenació urbanística que li permeta comptar de moment amb suficient sòl ordenat, amb el grau de detall per a atendre les demandes socials d'habitatge i equipaments públics de tota índole d'acord amb el que exigix l'article 35.1, últim paràgraf, de la LRAU.
  
Quart
  
Respecte de les al·legacions presentades en el tràmit d'audiència hem d'adduir el següent:
  
- Al·legació de María del Carmen Martínez Castilblánquez.
  
La persona que al·lega sol·licita que es modifique la qualificació del sòl de la seua propietat, i s'incloga com a sòl industrial, en compte de ser reserva viària, i manifesta que amb anterioritat el dit sòl tenia el caràcter de sòl urbà, i això va en contra dels rebuts que per distints imposts, inclòs l'Impost d'Activitats Econòmiques, els gira la corporació. A este respecte cal fer constar que el destí a reserva viària del sòl objecte de l'al·legació va ser establit per les Normes de Coordinació Metropolitana, aprovades definitivament pel Decret 103/1988, de 18 de juliol, i, en conseqüència, el planejament anterior arreplegava la dita classificació. Per tot l'anterior no procedix considerar l'esmentada al·legació.
  
- Al·legacions presentades per Alfredo De Quesada Ibáñez, en nom i representació de Pavasal Empresa Constructora, SA; Higinio Capote Mainez, com a apoderat de Telefónica Móviles España, SA; Francisco Antonio Capel Muñoz, en nom i representació de Compañía Valenciana de Inversiones Mediterráneos, SL; José Mª Vicente Mora Sanmartín, en nom i representació d'Onofre i de Nieves Sanmartín Valldecabres; i Juan Carlos Andrés Teruel i un altre més.
  
Les persones que al·leguen reproduïxen els arguments donats en el tràmit d'informació pública, per la qual cosa cal donar per reproduït el que s'ha establit en anteriors tràmits procedimentals.
  
- Vicente Ordura Vidal, en representació de Pescados PCS, SL.
  
En l'escrit presentat se sol·licita que es reconega la ubicació i cabuda de la finca de què és titular, així com que es deixe sense efecte la solució donada per la Conselleria d'Obres Públiques, Urbanisme i Transports en relació amb l'enllaç a la A-3 rotonda en la Foia. Quant a la rotonda objecte de l'al·legació, ha d'indicar-se que esta ve establida per la Direcció General de Transports de la Conselleria d'Obres Públiques, Urbanisme i Transports. Per tot l'anterior procedix no considerar la citada al·legació.
  
- Francisco Valldecabres Pueyo
  
En l'al·legació presentada es proposa una doble alternativa: que se li incremente l'edificabilitat de l'illa o, en cas de no procedir-se a açò, es renuncia a l'al·legació presentada durant el tràmit d'informació pública i, per tant, es mantinga l'ordenació proposada en el projecte del Pla General Transitori aprovat inicialment. A este respecte, i donada la justificació que a la proposta d'ordenació es va donar en el projecte sotmés a informació pública, procedix mantindre l'ordenació de l'illa delimitada pels carrers de Blasco Ibáñez, comte de Rodezno, bisbe Pildaín i ermita de Sant Onofre tal com es va proposar en el projecte sotmés a informació pública.
  
Cinqué
  
És necessari destacar que en l'article 36, últim paràgraf, de la Llei Reguladora de l'Activitat Urbanística, s'establix que la vigència d'estos plans no ha de comprendre més enllà del temps necessari per a resoldre aquelles qüestions que deriven d'un desenvolupament urbanístic a curt termini, i hauran de ser substituïts, amb la major brevetat possible, per un nou Pla General. En este sentit, es considera un termini lògic i suficient el de dos anys comptador des del moment d'entrada en vigència del Pla General Transitori. L'establiment del termini esmentat està justificat per la pròpia existència de l'instrument de planejament que ens ocupa, ja que este permet donar solucions a les qüestions suscitades en el sòl urbà i no urbanitzable, per la qual cosa és de suposar que l'ordenació futura dels esmentats sòls no diferirà molt de la que ací es proposa. A l'anterior cal unir que el nou pla que es redacte haurà d'incidir en qüestions puntuals referides als sòls urbans i urbanitzables, si bé el seu objectiu fonamental estarà en l'ordenació i l'estructuració dels sòls urbanitzables (en el cas que els hi haguera) i en el disseny de l'ordenació estructural i primària adequada a la nova situació.
  
Per tot l'anterior es conclou que el termini de dos anys és prou per a elaborar un nou Pla General que substituïsca el Pla General Transitori, més quan el punt de partida ?com s'ha demostrat- no és de zero, sinó que ja hi ha un substrat important que permet abordar la qüestió amb un treball important realitzat.
  
Sisé
  
De conformitat amb el que establix el Decret 137/1990 de 30 de juliol, del Consell de la Generalitat, correspon al president de la Comissió Territorial d'Urbanisme de València elevar al conseller d'Obres Públiques, Urbanisme i Transports la proposta d'aprovar definitivament el Pla General Transitori que ens ocupa.
  
De conformitat amb el que disposa l'article 6.D) i F) del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, la competència per a l'aprovació definitiva del Pla General Transitori correspon al conseller d'Obres Públiques, Urbanisme i Transports.
  
A la vista de tot el que s'ha exposat abans la tècnica que subscriu proposa l'adopció de la resolució següent:
  
1. Desestimar les al·legacions presentades en el tràmit d'audiència per María del Carmen Martínez Castilblanquez; Alfredo De Quesada Ibáñez, en nom i representació de Pavasal Empresa Constructora SA; Higinio Capote Mainez, com a apoderat de Telefónica Móviles España SA; Francisco Antonio Capel Muñoz, en nom i representació de Compañía Valenciana de Inversiones Mediterráneos, SL; José Mª Vicente Mora Sanmartín, en nom i representació d'Onofre i Nieves Sanmartín Valldecabres; Juan Carlos Andrés Teruel i un altre més; i Vicente Ordura Vidal, en representació de Pescados PCS, SL.
  
2. Estimar l'al·legació presentada per Francisco Valldecabres Pueyo, en el sentit de mantindre l'ordenació prevista en el projecte sotmés a informació pública per a l'illa delimitada pels carrers de Blasco Ibáñez, comte de Rodezno, bisbe Pildaín i ermita de Sant Onofre.
  
3. Aprovar definitivament el Pla General Transitori del municipi de Quart de Poblet.
  
4. Establir la vigència del Pla General Transitori en dos anys comptador des del moment d'entrada en vigor del Pla General Transitori, dins del termini citat haurà d'haver produït l'aprovació definitiva del Pla General que haja de substituir el Pla General Transitori.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del sendemà de la notificació o publicació d'esta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga exercitar qualsevol altre recurs que s'estime oportú.